12 d’avrigl 2012

La mort dal scolast Gion

In blogger sun jau, betg in bloc static ed immovibel. Bloggar ha da far nagut cun bloccar, il cuntrari. Il mund è sa midà, sa modernisà. Las novas pussaivladads communicativas lubeschan a mintgin da s’exprimer publicamain, da far attent a l’atgna opiniun, da sa conversar cun il mund preschent en la rait electronica, da muventar insatge. Jau sun enconuschent sco Bruno Blogg e conversesch cun mes enconuschents e main enconuschents via facebook e twitter. Il status social da mia persuna sa manifestescha en il dumber d’amis. (Bainprest 500 dastg jau numnar dals mes.) Betg main impurtants èn il dumber da clics sin mes blog ed ils commentaris areguard mias explicaziuns generalas davart la marca da mias chautschas sut, las preferenzas culinaricas da mes giat ed ils cussegls co tractar egls-giazla. Ina buna part da mes temp terrester è digitalisada, jau sun in giuvnal persvadì da mes guru barmier, Steve Jobs. Cler che sias apparaturas appartegnan a mes equipament da basa, l’iPad, iPhone, iPod, iMac, iCloud. L’apparatura lubescha da sa participar da tuttas uras al disput existenzial da la communitad globala. Online da di e da notg, sun jau iHai.

Probablamain è quai il motiv che mes status actual è sa midà da maridà sin betg pli maridà. La purschida psicoanalitica en la rait è dentant gratuita e nundumbraivels forums tractan ils basegns e fastidis da l’um separà. Ils problems interumans sa laschan tractar via la tastatura. Betg secunda ma sent jau sulet u malchapì. Tschertgar ina nova partenaria è natiralmain nagin problem, cunzunt per mai. Jau, Bruno Blogg, dastg senz’auter exprimer d’appartegnair als singles cun niveau, a la tschertga da l’amur virtuala, per l’autra n’hai jau deplorablamain betg temp.

Schizunt la revoluziun pon ins persequitar via youtube. Senza ils meds da communicaziun na dessi betg pli revoltas. Datiers, datiers da la politica mundiala e dal destin dals maltractads da dictaturs e despots. Quai ch’è per mai nov e fascinant, è per mes uffants normalitad. Els fan diever da las pussaivladads tecnicas in bun tant pli luc. Da quai hai jau fatg persenn dacurt sin via cun auto al trenament da hockey cun mes figl e ses collega. Els han prendì enta maun lur iPhones ed han cumenzà a giugar. «Lain dar in gieu.» «Okay, tgi es ti?» «Jau sun il scolast Gieri.» «Bun pia, lura sun jau il scolast Gion.» «Has in rachetawerfer?» «Gea, e lura anc in maschinagwehr.» «Ti stos lajegiar meglier cun tes rachetawerfer!» «Hey, ti has tutgà mai!» «Ha, il scolast Gion è liquidà.»

9 da matg 2012

Sentiments da primavaira

Finalmain primavaira ed ils sentiments svegliads da quella stagiun sa fan valair, finalmain. Nagut da stancladad e da straccadads, il cuntrari: strusch èn ils dis in pau pli lungs, crescha en mai in desideri. Gea, jau conced, in regl schizunt ed jau na poss betg resister a mias quaidas. Mia primavaira cumenza dentant gia il mais da mars. Onn per onn cun in’excursiun da pelegrinadi al Salun d’autos a Genevra.

Nagut na po fascinar mai dapli che las pli novas concepziuns da sturs numnadas automobil. Gia da lunsch carmalan las colurs pulidas e gugent suonda mes maun las radundezzas da la carossaria. Dentant ruaussa l’egl sin ils giavegls dad alu da ladezza speziala e surtratgs d’in pneu finezza. Tge sentiment da dastgar pussar en in sez luxurius da tgirom avant la pli moderna indicaziun electronica. Betg in moviment che na vegniss betg registrà ed inditgà digitalmain – muments da siemiar. E pir ils detagls, sco per exempel ils dus sbufs surcromads, perditgas d’ina enorma forza motorica, da nulla sin tschient en parts da secundas. Sulettamain mia ex-dunna era pli svelt da nulla sin tschient – enaquella ch’ella stgarpitschava sur mias soccas tschuffas parcadas entamez l’abitaziun.

Mai n’hai jau chapì daco ch’ì vegn plazzà davant ils novs automobils giuvnas dunnas cun rassas curtas e high heels. Per ellas na s’interessescha numnadamain nagin – quai che carmala è l’erotica dal sturs. Mia ex-dunna ha gì accumpagnà mai duas trais giadas a Genevra ed ella è sa grittentada pervi da las dunnas decorativas. «Pertge pomai na posteschan quels martgadants d’autos betg in rassig um sper ils automobils. In che sumeglia Hugh Grant u Brad Pitt u uschiglio in dals bels da Hollywood. La fin finala decida la dunna tge auto cumprar.»

Entant hai jau cumprà in nov vehichel. Il vendider ha discurrì d’interessantas cundiziuns da tschains. Bain savend ch’ils credits privats han ruinà bunamain l’entira economia americana inclus l’europeica, hai jau cumprà in auto a credit, in vehichel emplenì cun la pli nova tecnica. Per exempel èsi pussaivel da charrar enavos senza guardar enavos. Simplamain spetgar sin il tun da l’indicatur che reagescha sin impediments. Cun charrar enavos l’emprima giada hai jau udì in tun. Betg quel da l’indicatur, dentant quel d’ina collisiun. Il garaschist ha ditg pli tard che jau avessi sulet stuì debloccar l’indicatur.

Turnà a chasa sun jau charrà en garascha ed hai vulì sortir da l’auto. Nunpussaivel da pudair avrir la porta. Malgrà tuttas emprovas – la porta è restada bloccada. Jau hai stuì telefonar a mia ex-dunna. Duas uras ha ella laschà spetgar mai en l’auto. Il garaschist ha ditg pli tard che jau avessi be stuì smatgar il pedal ed alura fiss la porta s’averta.

Mia sventira n’è betg stada terminada quel di. En chasa sun jau stgarpitschà sur las soccas tschuffas da mes figl ch’eran gist parcadas entamez l’abitaziun. Da nulla sin tschient en milliavels da secundas. La primavaira è prest a fin.

5 da zercladur 2012

La talpa e mes vischin

Regularmain entschaiva el la damaun a las sis, ditg exact la sonda en damaun a las sis rampluna il motor dal segapastget da mes vischin. Jau na chapesch betg ch’ins sto segar il pastget bunamain mintg’emna, a partir da la fin avrigl enfin l’entschatta october. Pervi da la midada climatica èsi da quintar ch’il segapastget da mes vischin cumenza a lavurar ils proxims onns a partir dal mais mars fin il december – bunas perspectivas. Mes vischin, oriund dal chantun Grischun ma sesent en la Bassa, turna regularmain il venderdi saira e cumenza la sonda en damaun a segar. Tut legal, ha ditg mes collega giurist. Ins dastgia segar, tenor lescha, a partir da las sis enfin la saira a las diesch. La sonda en damaun a la sis durmiss jau anc in zichel, il motor da dus tacts da mes vischin lascha dentant stremblir ils barcuns ed il tuffien dal svapur… Jau hassegel segapastgets.

En il decurs dals onns passads èn las maschinas da segar da mes vischin creschidas en relaziun cun ses volumen dal corp. Dapi la primavaira sesa el sin in tractor e charrescha per ses pastget enturn, cun ina cigaretta en bucca. La canera n’è betg vegnida pli pitschna. Jau stoss dentant punctuar: uschiglio è el in bun vischin, nus dain gugent ina baterlada ed el ha schizunt offrì da segar mes pastget. El valitescha il segar per passatemp, cumpensaziun per sia lavur da biro. Jau n’hai betg vulì dir na e n’hai betg gughegià da dir da cumenzar a segar pir la damaun a las nov. L’oropax cumprà per stuppar las ureglias ha gidà pauc.

La stad da l’onn passà è rut ora la guerra sin il pastget da mes vischin. Betg pervi da la canera. Ina talpa ha tuttenina chattà per bun da sa chasar en il sutterran dal pastget visavi. Per la vista dal mund da mes vischin ina catastrofa. Il mantun terra lavaga il maletg d’in pastget perfect ed ils cuntels da sia maschina, sco ch’el ha sdiavlà sur la saiv vi. Ses cumbat inscenà vers la talpa è sa sviluppà en plirs acts. Sco emprim è il pur stà al lieu ed ha mess pliras traplas. Extendidamain ha il pur explitgà sia tecnica da tschiffar talpas. Nizzegià n’hai nagut, il cuntrari: la talpa ha augmentà il dumber da munts da terratsch. «Tissi na dastg jau betg duvrar, quai na fiss betg ecologic, ozendi nunpussaivel.» Il vischin ha chattà ina metoda da terminar la vita da la talpa, ina metoda definida explicitamain per ecologica e cun ina garanzia da success da 100 procent. Uschia almain stevi scrit sin il prospect ch’el ha tegnì a mai davant il nas. ‹Eliminader da mieurs› sa numna la maschina, ella ha custà in per milli francs. La maschina cun motor da benzin maina il svapur dal motor en la rusna da las mieurs e garantescha ina mort «sperta e senza dolur».

Quai che funcziuna probabel tar la mieur n’ha betg gì effect tar la talpa. Ella è anc adina là e lavura cun premura. Il drama n’è betg stà terminà. Strusch da crair: la primavaira ha il vischin laschà construir in mir da betun enturn ses pastget, in meter aut, in meter en il funs. Cun in effect surprendent – il dumber da talpas e da munts è creschì vinavant. Il vischin ha capitulà, el ha dacurt vendì sia chasa. Per mia vista dal mund ina catastrofa cumpletta. Mes nov vischin na sega insumma betg ses pastget, el lascha crescher tut, in maletg orribel, jau na sai insumma betg durmir pli, il tun dal motor manca.

5 da settember 2012

Vacanzas all inclusive

La colur brina da la pel è gia svanida ed a las vacanzas passadas regordan sulet ina fulla fotografias bain arcunadas en il sistem android. Il temp suenter è almain uschè impurtant sco il temp avant las vacanzas. Gist per mi’enconuschenta che jau hai entupà dacurt avant stizun. En in tempo enorm ha ella laschà repassar sias vacanzas cun stritgar il det sur il touchscreen dal smartphone vi. «Guarda il schazi qua ed il schazi là.» Nundumbraivlas variantas da tut ils schazis da mi’enconuschenta en il sablun, sper il sablun, fotografads da sura e da sut, en l’aua, sper l’aua, sur l’aua e sut l’aua. «Super genial, na segir e lura tut uschè favuraivel, all inclusive, bellezza, e l’auter onn probablamain anc ina giada.» Jau na guard gia daditg betg pli e ves sulet il det da mi’enconuschenta a laschar sdrimas grassas sin il touchscreen. Ed jau hai prescha, il gentar per mes figl, en ventg minutas vegn el or da scola, las duas pizzas scheladas duessan gia esser en furnel. Mi’enconuschenta avess gnanc stuì mussar las fotos, nus essan gea stads en il medem lieu en vacanzas.

Mes figl ed jau essan sa chapescha era ans mess sin il viadi or en il mund. Vers la Tirchia, principalmain pervi dal pretsch, la mar ed all inclusive. Mangiar e baiver en abundanza senza stuair pensar vi dal preventiv.

Tradì avain nus nagut da noss plans, e tuttina: gia en l’aviun avain nus udì vuschs currentas, la famiglia da mi’enconuschenta ha schizunt reservà il medem hotel. In pau ma grittentà sun jau schon. I dat tantas pussaivladads da far vacanzas en la Tirchia, daco gist en il medem hotel a medem temp. Ella è ina bunatscha, mi’enconuschenta, ella baterla in pau bler e ses um ri in pau excessiv, basta. Il mund è dentant pitschen, fitg pitschen, en l’hotel avain nus entupà anc plirs enconuschents. Lungurusas n’èn las vacanzas tuttina betg stadas, ni per mes figl ni per mai. Nagut cun turas da cultura e forsa anc runar crappa a chasa – parter il destin cun il chau da la polizia vallesana e ma laschar bittar en praschun pervi d’in crappel? Na grazia. Il pli fitg m’ha plaschì il program da divertiment purschì da l’hotel. Per exempel la varianta tirca dad ‹Alvetta ed ils set nanins›. L’um da mi’enconuschenta ha ris da crappar. Per cas ch’i interessescha: las fotos hai jau chargià sin facebook.

Jau faschess gugent in giada vacanzas en l’Egipta. Elena, ina conscolara da mes figl, è gia stada là cun la famiglia. Ella ha senz’auter dà pled e fatg davart quest’aventura. «Pia Elena, raquinta, co èsi stà en l’Egipta?» «Super bel, ma chalira, per ventira è l’hotel stà climatisà, nus avain strusch bandunà l’edifizi.» «Ma nudads en la mar essas?» «Far bogn e stà megagail, ma betg en la mar, ella è tschuffa, nus essan nudads en il pool da l’hotel.» «La cuschina egipziana saja fitg speziala, hai jau udì?» «Super, nus avain mangià super, schizunt pommes cun liongias brassadas hai dà. Il bab ha mangià insatge spezial. In’emna n’ha el betg dastgà bandunar la stanza pervi da diarrea. El ha passentà bunamain las entiras vacanzas sin la tualetta.» «In bel t-shirt has, Elena, cun in maletg dal Nil, has cumprà quel sin in martgà?» «Da quel t-shirt hai jau grond plaschair, ma sin ils martgads en l’Egipta n’èsi betg pussaivel da cumprar insatge, bler memia malsegir, nunpussaivel da sa fidar dals indigens. Il t-shirt hai jau cumprà en il duty free shop sin la plazza aviatica.» En vista a las explicaziuns dad Elena interessescha l’Egipta mai fitg.

Enfin che jau hai puspè entupà mi’enconuschenta avant stizun cun il smartphone. «Guarda qua, vacanzas en l’Egipta èn mumentan fitg favuraivlas. Avais ti e tes figl plans per las vacanzas d’atun?» «Gea mia buna, trekking a Beluschistan, sin in chamel, all inclusive.» Mes figl ha guardà nausch.

Prim da november 2012

In pled-clav per in siemi

Jau sun ma dasdà brusc, plain snuizi e tema, bagnà da suaditsch e, tge cletg, igl è stà in siemi, dentant in sgarschaivel. Jau ma regord da mintga detagl da quel siemi. En siemi era jau sin via a chasa la saira suenter la lavur, il chau plain da mails replitgads ed anc betg replitgads e termins passads e proxims ed il figl che spetga a chasa cun pensums da geometria ed il tanc da l’auto probablamain gist vid. Gia la damaun sa chattava l’indicatur da benzin en il sectur da la reserva. E quai cun la reserva è uschia ina chaussa. Ins sa mai cura che la reserva n’è nagina reserva pli ed in canister da reserva n’hai jau natiralmain betg en la valischera.

Il tancadi è gist sper via ed jau n’hai atgnamain betg temp da tancar e stoss tuttina tancar. Cun la carta da credit sa chapescha ed jau hai il sentiment ch’il distributur da tancar communitgeschia plaun, fitg plaun. El è dentant gentil sco adina e dumonda mai curtaschaivlamain d’inditgar per plaschair il numer da la carta. Il numer da la carta è normalmain arcunà en il chau sco numerus ulteriurs numers e pleds-clav, tuts indispensabels per ordinar la vita quotidiana. Ma mes numer da la carta è svanì. El na sa lascha simplamain betg pli chattar en las stortas da mes tscharvè.

La saira suenter la lavur èn blers automobilists sin via a chasa e divers da quels automobilists giran gia dapi intgin temp cun l’indicatur da benzin sin reserva ed ina part da quels garegia da tancar gist en il lieu nua che jau vi tancar. Ed els demussan pauca pazienza, ils emprims cumenzan a tibar, ed in, propi in grobian, avra la fanestra e dumonda sche jau fetschia vacanzas avant il tancadi.

Sin mes frunt sa furman ils emprims daguts da suaditsch, jau ves avant mai tut mes numers e pleds-clav: quel dal computer da chasa, da la fatschenta, da facebook e twitter, dad ebay e ricardo e quel dal conto postal e dad e-banking e… Ma betg quel da mia carta e la colonna davostiers vegn adina pli lunga e… Il grobian cumenza a far smanis. Jau inditgesch in numer. L’apparatura refusa gentilmain. Sa chapescha, quai era il numer da pin da mes telefonin.

Jau emprov in’autra cumbinaziun, l’apparatura avertescha ch’i saja la davosa emprova. Duai jau telefonar a mia ex? Nunpussaivel, ella n’enconuscha betg il numer da la carta. Mes figl? El valitass mia dumonda per ina sgnocca. Davostiers è il traffic bloccà cumplainamain, jau fatsch la davos’emprova e l’apparatura tragutta mia carta. Tge far, fugir? Per cletg sun jau ma dasdà.

In tal siemi è ina catastrofa. Perquai ch’el cuntegna ina part realissem. Dacurt hai jau retschavì posta da mia banca. Ina nova carta ed in nov numer. En la brev avertescha la banca da tegnair endament il numer e dismetter la brev.

Obedir è ina da las experientschas fundamentalas da l’educaziun da mes geniturs. Pia hai jau memorisà il numer, respectiv il pled-clav e bittà la brev. Dacurt sin via a chasa suenter la lavur: Il tanc probablamain vaira vid. En prescha e cun auters automobilists en prescha sin ils chaltgogns hai jau, vus na cartais betg, inditgà il numer da pin da mes telefonin en la tastatura dal tancadi.

Gentilmain ha l’apparat fatg attent al sbagl e mes siemi è vegnì endament. Ed endament è vegnida la tecnica da meditar da mia ex. Avant il tancadi hai jau serrà ils egls, tratg profund e regularmain flad, emblidà tut ils termins e la posta electronica ed hai cumenzà a zavrar en las stortas dal tscharvè tut ils pleds-clav e numers d’access. Ed jau hai chattà la dretga cumbinaziun. Magari fa l’egliada sin l’indicatur dal tancadi mal cur ch’ins vesa la disproporziun dal quantum benzin visavi il pretsch a s’avanzar pli e pli. Questa giada m’è quai stà dal tuttafatg tuttina.

22 da schaner 2013

Mes profil

Uss sun jau tuttina ma decidì da publitgar mes profil. Betg forsa profils da construcziun. Mes profil persunal hai jau publitgà en ina bursa da contacts en la rait. Igl appartegna ad in desideri fundamental uman da betg passentar la vita persul, mabain per ordinari da cuminanza cun l’autra schlattaina. Malgrà mias experientschas surprendentas areguard duas lètgs separadas. Jau sun pront e grazia a tschertas experientschas da vita pront da ma meglierar. La rait augmenta considerablamain la schanza da chattar la dunna da la vita. Ed jau sun definitivamain unfis da spassegiar persul cun il chaun. Sper mias qualitads opticas e scharmantas che sa chattan insanua tranter George Clooney e Hugh Grant, ma sun jau concentrà d’affirmar mias abilitads communicativas. Sin forums sco ‹e-Darling› ni ‹Elite, Akademiker mit Niveau›. Jau na sun bain betg academicher, ma tuttina hai jau profilà mia prontadad da m’approfundar e discutar diversas tematicas da la convivenza umana e da ma fatschentar cun ils desideris e basegns d’ina eventuala nova partenaria. Speranza n’han mias anteriuras partenarias betg access a mes profil. En scadin cas vegnan las bleras novas relaziuns instradadas en la rait sco che jau hai intervegnì da mes figl. El ha la fin finala intimà mai al pass en la publicitad virtuala. «Bab, ti ed il chaun, quai n’ha betg perspectiva.»

Dacurt, sin ina da mias numerusas spassegiadas cun mes chaun, sun jau daventà, senza vulair, perditga d’ina finiziun andetga d’ina relaziun. Enten passar sper in clavà, hai jau udì ina ferma vusch gritta d’ina giuvna. «Idiot… egoist… sulet tes agens interess en il chau… mai peda per mai… cugliunader… va en pigna…». La porta è s’averta andetgamain e la giuvna ha guardà sin mai pitgiv e cun in’egliada tant trista sco ravgentada. Suenter ella è suandà in giuvenil cun ina da questas capuzas dal pullover sur il chau giu. El è stà surprendì da mia preschientscha. Stauscha enavos sia capuza e suspira…: «Ah quellas dunnas…». E sco da s’exculpar per la scena dadens la porta di el vinavant: «Ella vuleva adina tschantschar… adina puspè tschantschar. Jau na poss betg adina discurrer. Ella vuleva bler da mai, fitg bler… Jau hai ditg suenter quatter onns ch’i saja fini… Jau hai dapi duas emnas ina nova amia…».

A mai ha quella scuntrada fatg impressiun. Spezialmain pervi da la savida fundamentala da quest giuven um davart ils vers basegns masculins. Turnà a chasa hai jau immediat midà mes profil areguard la communicaziun. Insatge hai jau tuttina emblidà da dumandar il giuvenil. Daco ch’el è sa decidì per il clavà per far fin a sia relaziun. Quai fa la parita d’in zichel romantica fallada. Mes figl ha ditg ch’ins fetschia quai ozendi per SMS.

Prim da mars 2013

Caos en cuschina

Nundumbraivlas èn las baras, sturnidas u sajettadas, violadas, strangladas u tissientadas, di per di ed emna per emna sa preschentan plunas victimas inventadas en la televisiun. La qualitad dals mortoris sco l’entira retschertga inscenada da la polizia sa sbassa cun mintga bara supplementara. Perquai hai jau chattà in nov divertiment televisiunaric, numnadamain quel da las emissiuns da cuschinar. Las datas d’emissiun possedan in’impurtanta plazza en mia agenda. Mai fascinescha la luccadad da cuschinieras e cuschinunzs, da moderaturas e moderaturs che zavran las ingredienzas, truschan las tschaveras cun palesar e filosofar davart la vita da mintgadi, davart gronds e pitschens pensiers. Il mussament d’ina creativitad absoluta da prender in zichel da quai e da tschai, truschar in pau qua ed in pau là ed enfin che l’emprima tratga coia en furnel tanscha il moderatur gia il det en il dessert bunamain finì. A la fin da la cuschina da la televisiun resta in cler basegn corporal, quel d’avair fom.

Cuschinar sez è dentant in pau in’autra sfida. Gist perquai che l’experientscha davant la platta n’è betg gist gronda. Stuair fa dentant pudair e per cletg porscha l’internet tuttas infurmaziuns relevantas per metter ina tratga acceptabla sin maisa. Exact sin il termin cura ch’il figl turna da scola cun il venter plain fom. Cudeschs da cuschinar èn ozendi danvanz, l’iPhone bain plazzà porscha las infurmaziuns necessarias da la tschavera googlada. Da la luccadad dal cuschinar en la televisiun è mia realitad davant la platta anc lunsch davent. Coordinar il temp cun brassar la charn, coier tartuffels, preparar la salata, metter a maisa n’è anc adina betg optimal. Temp da filosofar hai jau zunt nagin. Cunzunt betg cun mia buna vischina che telefonescha gist ventg avant las dudesch, dal temp nua che mes stress sa chatta sin il punct culminant. Nunpussaivel da guardar las indicaziuns dal recept cun telefonar, in maun resta bloccà, il radius d’acziun dal cuschinier restrenschì. «Na sas ti betg telefonar cun il telefonin tranter spatla ed ureglia?» Mia vischina dat buns cussegls. «Sas, ina dunna sa far almain trais chaussas en ina. Tge cuschinas?» Jau hai explitgà a mia vischina da gist ma fatschentar cun la sos’alva, d’avair laschà luar il paintg e mess tiers farina, truschà, prendì davent il paintg cun la farina e laschà buglir il latg en la chazzetta ed agiuntà puspè il paintg cun la farina cun truschar cuntinuadamain. «Stos dar adatg, quai dat gnocs!» Da gnocs eri scrit nagut en l’internet. «Sas, questas sosas alvas san ins cumprar en il Coop.» Quai è stà il davos cussegl da mia vischina, mes telefonin è sa distatgà d’ureglia e spatla ed è crudà en la sosa. Smaladicziun, smaladida.

Malgrà tuttas malempernaivladads e tut ils incaps è la tschavera sin maisa. Tut è pront, sulet il figl n’è betg d’enturn. En relaziun sco che tia tschavera sa sfradenta sin maisa u sa lavaga en la chazzetta crescha tia gritta da minuta tar minuta. «Oh sas, la scolasta n’ha betg laschà nus ad uras or da scola.» Cler, la scolasta n’ha nagina famiglia e va a mangiar en l’ustaria. Mes figl ha tuttina laschà gustar senza commentaris. El ha sentì mia tensiun interna curt avant l’explosiun. Suenter in temp è il commentari tuttina vegnì. «Bab, es ti inamurà?» «Häh!» «Ti cuschinas il davos temp cun in pau bler sal.»

Indicaziuns bibliograficas

Bruno Blogg. Glossas. Cumparidas en La Quotidiana tranter l’avrigl 2012 ed il mars 2013. Maletg da cuverta: PD via Pixabay. Tut ils dretgs d’autur(a) / chasa editura resalvads. Ediziun epub: www.chattà.ch (2015).